b'\n_START_ARTICLE_\nJuli\xc3\xa0 Ribera Tarrag\xc3\xb3\n_START_SECTION_\nBiografia\n_START_PARAGRAPH_\nFill de Jos\xc3\xa9 Ribera, fuster de Quatretonda, i de Vicenta Tarrag\xc3\xb3, de Carcaixent. Germ\xc3\xa0 de Jos\xc3\xa9 Ribera, comerciant de taronges i regidor de l\'ajuntament, qui orden\xc3\xa0 construir el magatzem de Ribera i les cases de Ribera al Realenc, totes dues, obres de l\'arquitecte Jos\xc3\xa9 R\xc3\xados Chinesta. I germ\xc3\xa0 tamb\xc3\xa9, del doctor Vicente Ribera, prevere. Va n\xc3\xa0ixer al Carrer Sant Antoni, actual Sant Francesc d\'Ass\xc3\xads._NEWLINE_Va contraure matrimoni amb Trinidad Talens Talens, el 26 de novembre de 1881 a Carcaixent. Uni\xc3\xb3 de la qual, va tenir sis fills amb els noms de Juli\xc3\xa1n, Vicente, Carlos, Agust\xc3\xadn, Pedro i Trinidad._NEWLINE_Estudi\xc3\xa0 a la Universitat de Val\xc3\xa8ncia i es llicenci\xc3\xa0 en dret. A Madrid en filosofia i lletres, mat\xc3\xa8ries de les quals, m\xc3\xa9s tard es doctor\xc3\xa0. A Saragossa acced\xc3\xad a la c\xc3\xa0tedra de literatura \xc3\xa0rab, l\'any 1887. Fou acad\xc3\xa8mic numerari de la Reial Acad\xc3\xa8mia de la Llengua Espanyola i de la Reial Acad\xc3\xa8mia de la Hist\xc3\xb2ria i director honoris causa del Centre de Cultura Valenciana._NEWLINE_L\'arabista Ribera es jubil\xc3\xa0 el 1927. Tres anys m\xc3\xa9s tard, el Centre de Cultura Valenciana va aconseguir, per mitj\xc3\xa0 del Ministeri d\'Instrucci\xc3\xb3 P\xc3\xbablica i Belles Arts, que l\'Arxiu de la Corona d\'Arag\xc3\xb3 li prestara el Llibre del Repartiment, el qual va romandre a la ciutat de Val\xc3\xa8ncia per escassos dos mesos. Juli\xc3\xa1n Ribera va ser l\'encarregat de fer-li una reproducci\xc3\xb3 fotogr\xc3\xa0fica i de prologar l\'edici\xc3\xb3 d\'aquest, que fou publicada una vegada mort._NEWLINE_Mor\xc3\xad al seu hort, al terme de la Pobla Llarga, un 2 de maig de 1934. Segons V. Oroval: "...Carcaixent no havia vist mai una expressi\xc3\xb3 de condolen\xc3\xa7a tan multitudin\xc3\xa0ria i de tan alta representaci\xc3\xb3 com la que veieren els seus carrers amb motiu del sepeli de Ribera. Tot els comer\xc3\xa7os i centres de reuni\xc3\xb3 de la localitat tancaren les portes..."'